Web of Science

Web of Science (skr. WoS) predtým známy ako Web of Knowledge (skr. WoK) je platforma s plateným prístupom zabezpečujúca (zvyčajne prostredníctvom internetu) prístup k viacerým bibliografickým a citačným databázam, ktoré poskytujú referenčné a citačné údaje z vedeckých časopisov, konferenčných zborníkov, záverečných prác a iných dokumentov z rôznych vedných odborov. Je využívaný na meranie, hodnotenie a sledovanie vedeckého výskumu.Birkle, C., Pendlebury, D. A., Schnell, J., Adams, J., 2020: Web of Science as a data source for research on scientific and scholarly activity. Quantitative Science Studies, 1 (1): 363–376. https://doi.org/10.1162/qss_a_00018}

Pôvodne ju vytvoril a do roku 1997 spravoval samostatný Institute for Scientific Information z Philadelphie v USA. V súčasnosti ju vlastní spoločnosť Clarivate.

 Dejiny 
Vzniku Web of Science predchdzal vznik databázy Science Citation Index, ktorú v 60. rokoch 20. storočia zaviedol americký vedec Eugene Garfield zakladateľ Institute of Scientific Information (ISI). Táto databáza zahŕňala v tlačenej, neskôr aj elektronickej (magnetické pásky, diskety, CD-ROM a napokon aj online) podobe zoznamy vedeckých článkov z prírodných vied. V roku 1992 získala ISI spoločnosť Thomson Corporation.

Na internete bol k Web of Science (pôvodne pod názvom Web of Knowledge) prístupný od roku 1997.

V roku 2016 predala spoločnosť Thomson Reuters ISI spoločnosti Clarivate.

 Pokrytie 
Web of Science indexuje publikácie od roku 1900 až po súčasnosť. V roku 2021 multidisciplinárne pokrytie Web of Science zahŕňalo 13 605 časopisov s vysokým impaktom a 160 000 konferenčných zborníkov.Singh, V.K., Singh, P., Karmakar, M. et al. The journal coverage of Web of Science, Scopus and Dimensions: A comparative analysis. Scientometrics 126, 5113–5142 (2021). https://doi.org/10.1007/s11192-021-03948-5 Výber sa uskutočňuje na základe hodnotenia impaktu a zahŕňa vedecké časopisy, ktoré pokrývajú viacero vedných disciplín. Pokrytie zahŕňa: prírodné vedy, spoločenské vedy, umenie a humanitné vedy a multidisciplinárne zdroje. Web of Science však neindexuje všetky časopisy. Podľa niektorých zdrojov pokrýva asi 20% svetových vedeckých časopisov. Patrí medzi najvýznamnejšie zdroje vedeckých informácií.Jílek, J., Clovis, J., 2018: Web of Science core collection – prémiový zdroj relevantních vědeckých informací. ItLib, 2/2018, 26 - 29 

K 3. septembru 2014 bolo databázou Web of Science indexovaných 90 miliónov záznamov, ktoré zahŕňali viac ako miliardu citovaných odkazov. Táto citačná služba v priemere indexuje približne 65 miliónov položiek ročne a označuje sa za najväčšiu dostupnú citačnú databázu.

 Citačné databázy 
Web of Science Core Collection tvoria nasledujúce databázy (indexy):
 Science Citation Index Expanded (SCIE) (pôvodne s názvom Science Citation Index), zahŕňa vedecké časopisy z oblasti prírodných vied, techniky, medicíny a poľnohospodárstva
 Social Sciences Citation Index (SSCI), zahŕňa vedecké časopisy z oblasti sociálnych vied
 Arts & Humanities Citation Index (AHCI alebo A&HCI), zahŕňa vedecké časopisy z oblasti umenia a humanitných vied
 Emerging Sources Citation Index (ESCI), zahŕňa časopisy všetkých vedných odborov
 Book Citation Index (BCI), zahŕňa redakčne vybrané tituly kníh
 Conference Proceedings Citation Index (CPCI), zahŕňa konferenčné zborníky

 Ďalšie databázy 
Okrem citačných databáz obsahuje aj bibliografické databázy, a to napr.:
 Current Contents Connect, databáza tzv. karentovaných článkov
 Zoological Record, databáza článkov so zameraním na zoológiu
 Journal Citation Reports, v súčasnosti samostatný de facto časopis, poskytujúci informácie o ohlasoch publikácii (citáciách). Pôvodne súčasť databázy Science Citation Index.

 Prístup 
Prístup k rozhraniu Web of Science je spoplatnený. Na Slovensku ho poskytujú svojim zamestnancom akademické inštitúcie ako univerzity a Slovenská akadémia vied. Pre verejnosť je po registrácii dostupný prostredníctvom prístupu k elektronickým zdrojom cez CVTI.

 Referencie 

 Zdroj 

Kategória:Bibliografické databázy